雜言送當世待制知楊州
作者：梅堯臣
朝代：宋

paragraphs: 廣陵老人爭持壺酒，朝言送少年使君，暮言迎少年太守。
少年俱是玉墀人，文章快利生銅吼。
莫作蕪城賦，事往復何有。
莫聽嵇康琴，商聲豈堪久。
今當太平非不偶，星宿煌煌羅北斗。
楊州古富變荒凉，萬俗一心依父母。
地包淮海江湖寬，貨走荆吳楚越厚。
開釀刲羊願遇賓，天下沄沄不輕口。